Source: https://podpora.financnasprava.sk/487365-Poru%C5%A1enie-podmienok-finan%C4%8Dn%C3%A9ho-pren%C3%A1jmu-pod%C4%BEa--2-p%C3%ADs-s
Timestamp: 2019-10-14 15:15:24+00:00

Document:
Porušenie podmienok finančného prenájmu podľa § 2 pís. s)
Úvod > Daň z príjmov > Daň z príjmov právnickej osoby > Finančný prenájom > Porušenie podmienok finančného prenájmu podľa § 2 pís. s)
Podľa § 17 ods.24 písm. a) zákona o dani z príjmov v znení účinnom od 1.1.2015 pri vyčíslení základu dane v zdaňovacom období, v ktorom došlo k porušeniu podmienok finančného prenájmu podľa § 2 písm. s) u daňovníka, ktorý obstaráva hmotný majetok formou finančného prenájmu, sa pri vyradení tohto hmotného majetku postupuje podľa 19 ods.3 písm. b), d) e) alebo písm. g) zákona o dani z príjmov.
Otázka č.1 - Predčasné ukončenie lízingovej zmluvy a odovzdanie predmetu nájmu prenajímateľovi
Spoločnosť v júni 2018 obstarala do svojho majetku formou finančného prenájmu obrábací stroj, ktorý zaradila do používania v hodnote istiny 25 020 € (obstarávacia cena + poplatok za uzatvorenie zmluvy + kúpna cena). Doba prenájmu bola dohodnutá na 36 mesiacov. Stroj je odpisovaný v 1. odpisovej skupine. Dňa 1. októbra 2019 došlo z dôvodu nedostatku finančných prostriedkov a neplatenia splátok k predčasnému ukončeniu nájomnej zmluvy a odovzdaniu predmetu nájmu prenajímateľovi. Daňová zostatková cena obrábacieho stroja k 1.1.2019 je vo výške 21892,50 €. V akej výške bude daňová zostatková cena uznaným daňovým výdavkom?
Spoločnosť bude v roku 2019 postupovať v súlade s § 17 ods.24 písm. a) zákona o dani z príjmov a pri vyradení obrábacieho stroja z dôvodu jeho vrátenia (odkúpenia) lízingovej spoločnosti uplatní ustanovenie § 19 ods.3 písm. b) zákona o dani z príjmov. Podľa tohto ustanovenia je zostatková cena obrábacieho stroja (21892,50 €) uznaným daňovým výdavkom v plnej výške. Rozdiel medzi účtovnou zostatkovou cenou a daňovou zostatkovou cenou je podľa charakteru položkou zvyšujúcou alebo znižujúcou výsledok hospodárenia.
Otázka č.2 - Predčasné ukončenie lízingovej zmluvy v dôsledku škody
Spoločnosť v júli 2018 obstarala do svojho majetku formou finančného prenájmu automobil, ktorý zaradila do používania v hodnote istiny 45 000 eur (obstarávacia cena + poplatok za uzatvorenie zmluvy + kúpna cena). Doba prenájmu bola dohodnutá na 36 mesiacov. Automobil je odpisovaný v 1. odpisovej skupine. Dňa 1. septembra 2019 došlo ku krádeži automobilu. Polícia do konca roka nenašla páchateľa, o čom vydala písomné potvrdenie. Môže spoločnosť zahrnúť do daňových výdavkov zostatkovú cenu odcudzeného automobilu?
V prípade predčasného ukončenia finančného prenájmu z dôvodu škody postupuje spoločnosť pri úprave základu dane v súlade s § 17 ods. 24 písm. a) zákona o dani z príjmov a pri vyradení automobilu uplatní ustanovenie § 19 ods.3 písm. g) zákona o dani z príjmov. Podľa tohto ustanovenia škoda vo výške zostatkovej ceny spôsobená neznámym páchateľom sa zahrnie do daňových výdavkov v plnej výške v zdaňovacom období, v ktorom bola táto skutočnosť potvrdená políciou.
Pri vyradení automobilu z dôvodu škody (krádeže) bola daňová zostatková cena automobilu (podľa § 25 ods.3 zákona o dani z príjmov) v nasledovnej výške:
- odpis v roku 2018: (45 000 : 4)/12 x 6 mesiacov = 5 625 €
- odpis v roku 2019: odpis sa neuplatňuje
t.j. zostatková cena vo výške 39 375 €.
Keďže ide o škodu spôsobenú neznámym páchateľom, pričom táto skutočnosť je potvrdená políciou v roku 2019, daňová zostatková cena v sume 39 375 € je v súlade s § 19 ods.3 písm. g) bod 2 zákona o dani z príjmov v roku 2019 daňovým výdavkom v plnej výške. Rozdiel medzi daňovou zostatkovou cenou a účtovnou zostatkovou cenou je podľa charakteru pri zistení základu dane za rok 2019 položkou zvyšujúcou odpočítateľnou položkou od výsledku hospodárenia.
»Účtovanie finančného prenájmu
»Podmienky finančného prenájmu
»Odpisovanie hmotného majetku prenajatého formou finančného prenájmu
»Technické zhodnotenie hmotného majetku obstaraného formou finančného prenájmu
»Úrok pri finančnom prenájme
»Postúpenie zmluvy o finančnom prenájme

References: § 2
 § 2
 § 17
 § 2
 § 17
 § 19
 § 17
 § 19
 § 25
 § 19